Ψήφισμα του Συμβουλίου και των αντιπροσώπων των κυβερνήσεων των κρατών μελών συνελθόντων στα πλαίσια του Συμβουλίου

της 14ης Δεκεμβρίου 2000

σχετικά με το σχέδιο δράσης για την κινητικότητα

(2000/C 371/03)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

ΕΧΟΝΤΑΣ ΤΗΝ ΠΕΠΟΙΘΗΣΗ ότι η οικοδόμηση ενός γνήσιου ευρωπαϊκού χώρου της γνώσης αποτελεί προτεραιότητα για την Ευρωπαϊκή Κοινότητα και ότι μέσω της εκπαίδευσης οι ευρωπαίοι θα αποκτήσουν τις κοινές πολιτιστικές αναφορές που θεμελιώνουν την συνείδηση του ευρωπαίου πολίτη και την πολιτική Ευρώπη.

ΕΧΟΝΤΑΣ ΤΗ ΒΕΒΑΙΟΤΗΤΑ ότι το αίσθημα αυτό βασίζεται στην αμοιβαία ανακάλυψη των στοιχείων που συνθέτουν την ποικιλομορφία και τη συμπληρωματικότητά μας και προϋποθέτει τον πολλαπλασιασμό των προσωπικών επαφών και της ανταλλαγής γνώσεων και εμπειριών.

ΠΕΠΕΙΣΜΕΝΟΙ, επομένως, ότι έχει θεμελιώδη σημασία να αναληφθούν από όλα τα κράτη μέλη δράσεις, σαφείς και κοινές, απευθυνόμενες στους νέους, τους μαθητές, τους σπουδαστές, τους ερευνητές, σε κάθε επιμορφωνόμενο άτομο καθώς και στους διδάσκοντες· ότι μόνο με την οικοδόμηση της "Ευρώπης του νου" θα εμφυσηθεί στους πολίτες το αίσθημα ότι είναι όντως ευρωπαίοι.

ΕΧΟΝΤΑΣ ΕΠΙΓΝΩΣΗ του ότι αυτή η Ευρώπη της γνώσης αποτελεί επίσης οικονομική αναγκαιότητα· ότι, στο πλαίσιο μιας οικονομίας διεθνοποιημένης και ολοένα και περισσότερο βασισμένης στις γνώσεις, το άνοιγμα στους ξένους πολιτισμούς και η ικανότητα των ανθρώπων να σπουδάζουν και να εργάζονται σε πολύγλωσσο περιβάλλον είναι ουσιώδη στοιχεία για την ανταγωνιστικότητα της ευρωπαϊκής οικονομίας.

ΠΕΠΕΙΣΜΕΝΟΙ, ότι η ανάπτυξη της κινητικότητας των νέων, των μαθητών, των σπουδαστών, των ερευνητών, κάθε επιμορφωνόμενου ατόμου καθώς και των διδασκόντων στην Ευρώπη αποτελεί μείζονα πολιτικό στόχο ο οποίος απαιτεί δέσμευση και συγχρονισμένες προσπάθειες της Ευρωπαϊκής Κοινότητας και των κρατών μελών.

ΣΗΜΕΙΩΝΟΥΝ ότι για την επίτευξη του στόχου αυτού η Ευρώπη διαθέτει ήδη από πολλού ένα πλούσιο κεκτημένο: εν προκειμένω, τα κοινοτικά προγράμματα Σωκράτης, Leonardo da Vinci και Νεολαία έχουν αποτελέσει σημαντική πρόοδο και διαδραματίζουν ουσιαστικό ρόλο, ο οποίος θα ενισχυθεί με τη δεύτερη γενεά των προγραμμάτων.

ΠΕΠΕΙΣΜΕΝΟΙ ότι χρειάζεται να ενισχυθούν περαιτέρω τα μέτρα που έχουν ληφθεί στον τομέα αυτόν· ότι, ακόμα και αν αυξάνεται, ο αριθμός των ατόμων που συμμετέχουν σε δραστηριότητες κινητικότητας είναι ακόμη μικρός· ότι, για παράδειγμα, στους σπουδαστές πρόκειται για ένα μικρό μόνο ποσοστό· ότι εξακολουθούν να υφίστανται σημαντικά εμπόδια: άνιση πρόσβαση στις πληροφορίες, εμπόδια οικονομικής φύσεως, διοικητικές δυσκολίες στους τομείς της φορολογίας και της κοινωνικής προστασίας, περίπλοκες διατυπώσεις διαμονής, μειονεκτήματα από άποψη επαγγελματικού καθεστώτος και σταδιοδρομίας.

ΣΗΜΕΙΩΝΟΥΝ ότι το έκτακτο Ευρωπαϊκό Συμβούλιο της Λισσαβώνας της 23ης και 24ης Μαρτίου 2000 αναγνώρισε ότι επείγει να αρθούν τα εμπόδια αυτά και να προωθηθεί η κινητικότητα και κάλεσε, στα συμπεράσματά του, το Συμβούλιο και την Επιτροπή να καθορίσουν "έως τα τέλη του 2000, τα μέσα για την προώθηση της κινητικότητας των σπουδαστών, των διδασκάλων και του προσωπικού κατάρτισης και έρευνας, με την καλύτερη δυνατή χρήση των υφισταμένων κοινοτικών προγραμμάτων, με εξάλειψη των εμποδίων και με διαφανέστερη αναγνώριση των προσόντων και των περιόδων σπουδών και κατάρτισης" (παράγραφος αριθ. 26).

ΔΕΣΜΕΥΟΝΤΑΙ, προκειμένου να ανταποκριθούν στην έντονη προσδοκία των συμπολιτών τους, με την υποστήριξη της Επιτροπής, εντός των αρμοδιοτήτων τους και πλήρως τηρουμένης της αρχής της επικουρικότητας, να λάβουν τα αναγκαία μέτρα ώστε να αρθούν τα εμπόδια στην κινητικότητα και να προωθηθεί η ανάπτυξή της.

ΚΡΙΝΟΥΝ ότι το παρόν ψήφισμα, χωρίς να προκαταλαμβάνει τις σημαντικές εργασίες που έχουν ήδη αναλάβει η Επιτροπή και το Συμβούλιο με σκοπό τη δημιουργία του κατάλληλου νομικού πλαισίου για την προώθηση της κινητικότητας, και ειδικότερα την πρόταση σύστασης περί της κινητικότητας, της οποίας η ταχεία έκδοση είναι ευκταία, αποσκοπεί, αντιθέτως, να διευκολύνει την υλοποίηση των κοινοτικών πρωτοβουλιών στον τομέα αυτόν, υποδεικνύοντας ενδεχόμενες συγκεκριμένες δράσεις. Οι πρωτοβουλίες αυτές θα εφαρμοσθούν σε στενή συνεργασία με όλους τους ενεχόμενους παράγοντες και ιδρύματα, και ιδίως τα πανεπιστήμια των οποίων η κινητοποίηση είναι ουσιώδης συνιστώσα της επιτυχίας.

ΥΠΟΔΕΧΟΝΤΑΙ ευνοϊκά το σχέδιο δράσης για την κινητικότητα που περιλαμβάνεται στο παράρτημα, το οποίο υποβλήθηκε στους Υπουργούς Παιδείας στη Σορβόννη, στις 30 Σεπτεμβρίου 2000. Το σχέδιο αυτό ανταποκρίνεται σε τρεις μεγάλους στόχους:

- ορισμός και εκδημοκρατισμός της κινητικότητας στην Ευρώπη,

- προώθηση κατάλληλων μορφών χρηματοδότησης,

- αύξηση της κινητικότητας και βελτίωση των προϋποθέσεών της.

Τα μέτρα που αναφέρονται στο σχέδιο δράσης νοούνται ως μια "εργαλειοθήκη" που περιλαμβάνει 42 μέτρα και χωριζόμενα σε 4 μεγάλα κεφάλαια των οποίων η εμβέλεια και ο συνδυασμός στοχεύουν στον εντοπισμό και την άρση των εμποδίων που αντιμετωπίζουν όσοι, οπουδήποτε και αν ευρίσκονται, επιθυμούν να θέσουν σε εφαρμογή μια δράση κινητικότητας.

Το πρώτο κεφάλαιο αφορά τις δράσεις που αποσκοπούν στην προώθηση της κινητικότητας με μέτρα για την κατάρτιση των ατόμων που συμβάλλουν στην θέση σε εφαρμογή της κινητικότητας, για την ανάπτυξη της πολυγλωσσίας και για την πρόσβαση σε χρήσιμες πληροφορίες.

Το δεύτερο κεφάλαιο αφορά τη χρηματοδότηση της κινητικότητας και επιδιώκει να προσδιορίσει μια σειρά μέτρων μέσω των οποίων μπορούν να κινητοποιηθούν όλα τα πιθανά χρηματοδοτικά μέσα.

Το τρίτο κεφάλαιο αποσκοπεί στην αύξηση και τη βελτίωση της κινητικότητας πολλαπλασιάζοντας τις ενδεχόμενες μορφές της και βελτιώνοντας την υποδοχή και την οργάνωση των χρονοδιαγραμμάτων.

Τέλος, το τέταρτο κεφάλαιο περιγράφει τα μέτρα που αποσκοπούν στην αξιοποίηση των περιόδων κινητικότητας και στην αναγνώριση της αποκτώμενης πείρας.

ΠΕΠΕΙΣΜΕΝΟΙ ότι ενώ όλα τα κράτη μέλη, με τη συνδρομή της Επιτροπής, θα χρησιμοποιήσουν, επί εθελοντικής βάσεως, τις δράσεις εκείνες που κρίνουν ότι δίνουν την καλύτερη δυνατότητα να αρθούν τα εμπόδια που αντιμετωπίζουν οι αιτούντες κινητικότητα στη χώρα τους, όλοι ήδη συμφωνούν ότι θεωρούν πως τα ακόλουθα μέτρα του προγράμματος δράσης έχουν ιδιαίτερη σημασία:

- ανάπτυξη της πολυγλωσσίας,

- δημιουργία μιας πύλης που θα δίνει πρόσβαση στις διάφορες ευρωπαϊκές πηγές πληροφοριών σχετικά με την κινητικότητα,

- αναγνώριση των περιόδων κινητικότητας στις σπουδές που οδηγούν στην απόκτηση διπλώματος,

- κατάρτιση των εκπαιδευτικών και του σχετικού διοικητικού προσωπικού ώστε να καταστούν πραγματικοί παράγοντες της κινητικότητας, ικανοί να συμβουλεύουν, να κατευθύνουν και να καταρτίζουν σχέδια κινητικότητας,

- ορισμός και υιοθέτηση ενός χάρτη ποιότητας που θα εξασφαλίζει την υποδοχή των επιμορφωνόμενων υπηκόων άλλων χωρών,

- απογραφή των δυνατοτήτων κινητικότητας και των υφισταμένων ορθών πρακτικών, των ανταλλαγών σπουδαστών, επιμορφωνόμενων ατόμων και εκπαιδευτών,

- διάρθρωση των χρηματοδοτήσεων της κινητικότητας που εξασφαλίζονται από την Ένωση, τα κράτη μέλη, τους φορείς της τοπικής αυτοδιοίκησης, το δημόσιο και τον ιδιωτικό τομέα.

ΠΡΟΤΕΙΝΟΥΝ, στο πλαίσιο του συνεχούς προγραμματισμού που εισήγαγε το Συμβούλιο με το ψήφισμά του της 17ης Δεκεμβρίου 1999(1) και με σκοπό την τακτική αξιολόγηση της προόδου όσον αφορά την επίτευξη των καθορισμένων στόχων, το Συμβούλιο, σε συνεργασία με τα άλλα ενδιαφερόμενα ευρωπαϊκά όργανα, να προβαίνει τακτικά σε ανασκόπηση της κατάστασης, κατ' αρχήν, ανά διετία.

ΥΠΕΝΘΥΜΙΖΟΥΝ ότι το σχέδιο αυτό εντοπίζει επίσης μέτρα ευρύτερης εμβέλειας που εμπίπτουν σε έναν ευρύτερο συντονισμό στο εσωτερικό κάθε κράτους μέλους καθώς και μεταξύ της Επιτροπής και των διοικητικών υπηρεσιών των κρατών μελών.

Σύμφωνα με τα συμπεράσματα του έκτακτου Ευρωπαϊκού Συμβουλίου της Λισσαβώνας, το παρόν ψήφισμα υποβάλλεται στο Ευρωπαϊκό Συμβούλιο της Νίκαιας.

(1) Ψήφισμα του Συμβουλίου, της 17ης Δεκεμβρίου 1999, "Πέρασμα στη νέα χιλιετία": ανάπτυξη νέων διαδικασιών εργασίας για την ευρωπαϊκή συνεργασία στον τομέα της εκπαίδευσης και της κατάρτισης (ΕΕ C 8 της 12.1.2000, σ. 6).

ΠΑΡΑΡΤΗΜΑ

ΣΧΕΔΙΟ ΔΡΑΣΗΣ ΓΙΑ ΤΗΝ ΚΙΝΗΤΙΚΟΤΗΤΑ

Προτεινόμενοι στόχοι και μέτρα

Α. ΓΕΝΙΚΟΣ ΣΤΟΧΟΣ

>ΘΕΣΗ ΠΙΝΑΚΑ>

Β. ΕΙΔΙΚΟΙ ΣΤΟΧΟΙ

Ι. ΠΡΟΩΘΗΣΗ ΤΗΣ ΚΙΝΗΤΙΚΟΤΗΤΑΣ ΣΤΗΝ ΕΥΡΩΠΗ

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

ΙΙ. ΔΙΕΥΚΟΛΥΝΣΗ ΤΗΣ ΧΡΗΜΑΤΟΔΟΤΗΣΗΣ ΤΗΣ ΚΙΝΗΤΙΚΟΤΗΤΑΣ

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

ΙΙΙ. ΑΥΞΗΣΗ ΚΑΙ ΒΕΛΤΙΩΣΗ ΤΗΣ ΚΙΝΗΤΙΚΟΤΗΤΑΣ

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

IV. ΑΞΙΟΠΟΙΗΣΗ ΤΩΝ ΠΕΡΙΟΔΩΝ ΚΙΝΗΤΙΚΟΤΗΤΑΣ

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>